b"\n_START_ARTICLE_\nRectoria de Copons\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta rectangular als quatre vents amb teulada de teula \xc3\xa0rab a dues aig\xc3\xbces, amb el carener paral\xc2\xb7lel a la fa\xc3\xa7ana principal, i un r\xc3\xa0fec que alterna filades de teules i rajoles que formen un dibuix amb triangle. Les parets s\xc3\xb3n de ma\xc3\xa7oneria amb revestiment d'arrebossat. Les obertures s\xc3\xb3n rectangulars adovellades i emmarcades amb peces de pedra picada igual que les cantoneres de l'edifici._NEWLINE_L'immoble t\xc3\xa9 soterrani, planta baixa, pis i golfes. La distribuci\xc3\xb3 interna de l'espai s'articula en tres cossos -un de central i dos de laterals- que recorden les crugies t\xc3\xadpiques de les masies catalanes. A la fa\xc3\xa7ana principal, orientada a migdia, hi ha el portal amb sengles bancs de pedra a banda i banda i els tres balcons del primer pis emmarcats amb grans carreus de pedra. A la planta baixa hi ha dues finestretes, una de les quals presenta dos grans llangardaixos de ferro. A les golfes s'obren petites finestres quadrangulars. A les fa\xc3\xa7anes laterals es conserven algunes de les obertures originals i tamb\xc3\xa9 n'hi ha de posteriors._NEWLINE_L'interior de la casa presenta enrajolat de pedra a l'entrada, els portals i el forn de pa (conservat parcialment) tamb\xc3\xa9 s\xc3\xb3n de pedra. Es conserven els armaris de la sala i d'algunes alcoves i els sostres deixen veure les bigues de fusta. Algunes cambres han estat enrajolades amb mosaic hidr\xc3\xa0ulic en reformes posteriors._NEWLINE_L'edifici combinava les funcions agr\xc3\xadcoles i ramaderes, pr\xc3\xb2pies d'una explotaci\xc3\xb3 pagesa, amb les residencials i parroquials. \xc3\x89s una mostra representativa de les cases pairals de Copons del segle XVIII, tant pel que fa a l'estructura, i als materials emprats com per l'\xc3\xbas que se'n fa.\n_START_SECTION_\nHist\xc3\xb2ria\n_START_PARAGRAPH_\nAl segle SVIII, el poble de Copons va patir una important transformaci\xc3\xb3 a conseq\xc3\xbc\xc3\xa8ncia de l'expansi\xc3\xb3 econ\xc3\xb2mica fruit de la venda de manufactures catalanes a la resta de l'Estat espanyol. En aquesta moment es van obrir nous carrers com els de Vilanova, la pla\xc3\xa7a Ramon God\xc3\xb3, etc i es van bastir nous edificis. La rectoria de Copons n'\xc3\xa9s un dels m\xc3\xa9s representatius i per aix\xc3\xb2 es vol recuperar per convertir-lo en el futur museu dels traginers i negociants de Copons."